หนุ่มเดือด ฉุนอริถีบคว่ำคารถ คว้ามีดพร้าฟันหน้าบาก เลือดอาบเจ็บสาหัส 
หนุ่มก่อสร้าง ก๊งเหล้ากับเพื่อน เกิดมีปากเสียงกับวงข้างๆ แต่เพื่อนห้ามไว้ จึงแยกย้ายกันกลับ ก่อนขี่ จยย.ย้อนกลับมา หวังถามเรื่องราวให้หายข้องใจ ดันถูกเพื่อนอริโดดถีบล้มลง เดือดโมโหคว้ามีดพร้าพกติด จยย. ฟันเข้าหน้าแผลฉกรรจ์ เลือดอาบเจ็บสาหัสเมื่อเวลา 22.00 น. วันที่ 31 มี.ค.63 ร.ต.อ.อาริส เวลาดี รอง สว.(สอบสวน) สภ.เมืองกระบี่ รับแจ้งเหตุทะเลาะวิวาท มีผู้ถูกทำร้ายร่างกายได้รับบาดเจ็บสาหัส ที่หน้าร้านขายของชำ เลขที่ 171 หมู่ 8 ต.ทับปริก อ.เมือง จ.กระบี่ หลังรับแจ้งจึงรุดไปตรวจสอบ พร้อมตำรวจสายตรวจ และเจ้าหน้าที่กู้ภัยมูลนิธิกระบี่พิทักษ์ประชาที่เกิดเหตุอยู่บริเวณหน้าร้านดังกล่าว ริมถนนพบคนเจ็บชื่อ นายเกียรติศักดิ์ บัวขำ อายุ 38 ปี ถูกฟันด้วยของมีคมเข้าที่ใบหน้าฝั่งซ้าย เป็นแผลฉกรรจ์ยาวกว่า 20 เซนติเมตร เลือดนองเต็มพื้น เจ้าหน้าที่จึงเร่งช่วยกันปฐมพยาบาลก่อนนำตัวส่ง รพ.กระบี่ ใกล้กันพบรถจักรยานยนต์ยี่ห้อยามาฮ่า สีส้ม ทะเบียน ขคข 308 กระบี่ ล้มอยู่ ห่างออกไปประมาณ 10 เมตร พบมีดพร้าเปื้อนเลือดยาว 1 เมตร ตกอยู่ 1 เล่ม จึงเก็บไว้เป็นหลักฐาน นอกจากนี้ที่เกิดเหตุยังพบ นายชัยณรงค์ ชุมเชื้อ อายุ 35 ปี อยู่บ้านเลขที่ 113 หมู่ 1 ต.ไสไทย อ.เมือง จ.กระบี่ อาชีพรับจ้างก่อสร้าง ซึ่งเป็นคนก่อเหตุยืนรอมอบตัวกับเจ้าหน้าที่ตำรวจจากการสอบสวน นายชัยณรงค์ ให้การว่า ก่อนเกิดเหตุตนนั่งดื่มเหล้าอยู่กับเพื่อนอีก 1 คนใกล้จุดเกิดเหตุ ส่วนนายเกียรติศักดิ์ก็นั่งกินเหล้าแยกไปอีกวงกับเพื่อน 2 คน อยู่ใกล้ๆ กัน ตนและเพื่อนนายเกรียรติศักดิ์มีปากเสียงกันเรื่องส่วนตัว แต่นายเกียรติศักดิ์คว้าท่อนเหล็กทำท่าจะเข้ามาทุบตน แต่เพื่อนตนเข้ามาห้ามไว้ได้ จากนั้นจึงแยกย้ายกัน แต่ตนขี่รถกลับมาที่วงเหล้าเพื่อจะถามเพื่อนนายเกียรติศักดิ์อีกครั้ง ถึงเรื่องที่มีปากเสียงกัน พอขี่รถมาถึงจุดเกิดเหตุ นายเกียรติศักดิ์ก็วิ่งเข้ามาถีบตนจนล้มลงพร้อมกับรถ ตนจึงคว้ามีดพร้าที่พกติดรถไว้ฟันเข้าไป 1 ที และยืนรอมอบตัวต่อตำรวจดังกล่าวเบื้องต้นตำรวจจะสอบสวนพยานที่เกิดเหตุ รวมทั้งรอให้คนเจ็บอาการดีขึ้น เพื่อสอบปากคำอีกครั้งว่า เรื่องราวเป็นมาอย่างไร ส่วนตัวนายชัยณรงค์ ตำรวจคุมตัวไปดำเนินคดี โดยถูกแจ้งข้อหาทำร้ายร่างกายเป็นเหตุให้ผู้อื่นได้รับบาดเจ็บสาหัส
หนุ่มก่อสร้าง ก๊งเหล้ากับเพื่อน เกิดมีปากเสียงกับวงข้างๆ แต่เพื่อนห้ามไว้ จึงแยกย้ายกันกลับ ก่อนขี่ จยย.ย้อนกลับมา หวังถามเรื่องราวให้หายข้องใจ ดันถูกเพื่อนอริโดดถีบล้มลงเดือดโมโหคว้ามีดพร้า
ฟันหน้า,ทะเลาะวิวาท,หนุ่มฟันหน้าอริ,มีดฟันหน้า,คนถูกมีดฟัน,ข่าวทั่วไป